KOMISSION TÄYTÄNTÖÖNPANOASETUS (EU) 2022/1399,

annettu 1 päivänä elokuuta 2022,

tietokokonaisuuksien teknisten tietojen täsmentämisestä, teknisten mallien vahvistamisesta tietojen toimittamista varten ja otantatutkimuksen järjestämisestä laadittavia laaturaportteja koskevien järjestelyjen ja sisällön täsmentämisestä tieto- ja viestintätekniikan käytön aihealueella viitevuodeksi 2023 Euroopan parlamentin ja neuvoston asetuksen (EU) 2019/1700 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisten puitteiden vahvistamisesta otannalla kerättyihin yksilötason tietoihin perustuville henkilöitä ja kotitalouksia koskeville Euroopan tilastoille ja Euroopan parlamentin ja neuvoston asetusten (EY) N:o 808/2004, (EY) N:o 452/2008 ja (EY) N:o 1338/2008 muuttamisesta ja Euroopan parlamentin ja neuvoston asetuksen (EY) N:o 1177/2003 sekä neuvoston asetuksen (EY) N:o 577/98 kumoamisesta 10 päivänä lokakuuta 2019 annetun Euroopan parlamentin ja neuvoston asetuksen (EU) 2019/1700 (1) ja erityisesti sen 7 artiklan 1 kohdan, 8 artiklan 3 kohdan ja 13 artiklan 6 kohdan,

sekä katsoo seuraavaa:

(1) Jotta tietojen toimittaminen jäsenvaltioilta komissiolle (Eurostatille) olisi helpompaa, tietojen toimittamista varten olisi vahvistettava tekniset mallit käsitteineen ja prosesseineen, mukaan lukien tiedot ja metatiedot.

(2) Tieto- ja viestintätekniikan käytön aihealueelta toimitettavien tilastojen laadun arvioimiseksi olisi täsmennettävä vuosittaisia laaturaportteja koskevat yksityiskohtaiset järjestelyt.

(3) Komission olisi täsmennettävä tietokokonaisuuden tekniset tiedot, jotta voidaan varmistaa tieto- ja viestintätekniikan käytön aihealueella tehtävän otantatutkimuksen täsmällinen toteutus.

(4) Tiedonsiirto olisi tehtävä ja vuotuinen laaturaportti toimitettava keskitetyn vastaanottopisteen kautta, jotta komissio (Eurostat) voi hakea tiedot sähköisesti.

(5) Jäsenvaltioiden ja unionin toimielinten olisi tarvittaessa käytettävä tämän asetuksen liitteessä lueteltujen ominaispiirteiden luokkien osalta sellaisia tilastollisia alueyksikkö-, koulutus-, ammatti- ja toimialaluokituksia, jotka ovat yhteensopivia NUTS (2)-, ISCED (3)-, ISCO (4)- ja NACE (5)-luokitusten kanssa.

(6) Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa täsmennetään tietokokonaisuuksien tekniset tiedot, vahvistetaan tekniset mallit, joiden avulla jäsenvaltiot toimittavat tiedot komissiolle (Eurostatille), sekä täsmennetään laaturaporttien sisältö ja niiden toimittamista koskevat yksityiskohtaiset järjestelyt tieto- ja viestintätekniikan käytön aihealueella.

2 artikla Määritelmät Tässä asetuksessa tarkoitetaan 1) ’tiedonkeruujaksolla’ ajanjaksoa, jonka kuluessa tiedot kerätään vastaajilta; 2) ’viiteajanjaksolla’ ajanjaksoa, johon tietty tieto liittyy.

3 artikla Muuttujien kuvaus Muuttujien tekniset ominaispiirteet vahvistetaan liitteessä ja niitä ovat: a) muuttujan tunnus; b) muuttujan nimi ja kuvaus; c) koodit ja selosteet; d) suodatus; e) muuttujan tyyppi.

4 artikla Kohdeperusjoukkojen ja havaintoyksiköiden ominaispiirteet ja vastaajia koskevat säännöt 1. Tieto- ja viestintätekniikan käytön aihealueen kohdeperusjoukkoja ovat jäsenvaltion alueen yksityiset kotitaloudet ja henkilöt, joiden vakinainen asuinpaikka, sellaisena kuin se määritellään asetuksen (EU) 2019/1700 2 artiklan 11 kohdassa, on jäsenvaltion alueella. 2. Liitteessä lueteltujen kotitalouksia koskevien muuttujien osalta tiedot on kerättävä yksityisistä kotitalouksista, joissa vähintään yksi 16–74-vuotias jäsen asuu jäsenvaltion alueella. 3. Liitteessä lueteltujen henkilöitä koskevien muuttujien osalta tiedot on kerättävä jäsenvaltion alueella asuvista 16–74-vuotiaista yksityishenkilöistä. 4. Alle 16-vuotiaita tai yli 74-vuotiaita henkilöitä koskevien tietojen ilmoittaminen on vapaaehtoista. 5. Tietojen keruu tieto- ja viestintätekniikan käytön aihealueella tehdään siten, että havaintoyksikkönä on yksityisistä kotitalouksista koostuva otos tai yksityisiin kotitalouksiin kuuluvista henkilöistä koostuva otos.

5 artikla Viiteajanjaksot ja viitepäivämäärä 1. Liitteessä esitetystä yksityiskohtaisesta aiheesta ”Viranomaisasiointi” kerättävien tilastojen viiteajanjakso käsittää vuoden 2022 kolme viimeistä neljännestä ja vuoden 2023 ensimmäisen neljänneksen. 2. Kaikkien muiden aiheeseen 06 ”Osallistuminen tietoyhteiskuntaan” kuuluvien liitteessä esitettyjen yksityiskohtaisten aiheiden osalta viiteajanjakso on vuoden 2023 ensimmäinen neljännes. 3. Viitepäivämäärä määräytyy ensimmäisen haastattelun ajankohdan perusteella.

6 artikla Tiedonkeruujakso Vastaajien suoraan toimittamien tietojen osalta tiedonkeruujakso on vuoden 2023 toinen neljännes.

7 artikla Tietojen muokkausta, imputointia ja estimointia koskevat yhteiset standardit 1. Jos tiedot puuttuvat tai ovat virheellisiä tai epäjohdonmukaisia, tietoja on imputoitava, mallinnettava tai painotettava. 2. Tietojen käsittelyyn käytetyn menetelmän on säilytettävä muuttujien välinen vaihtelu ja korrelaatio. On mieluummin käytettävä menetelmiä, joissa imputoituihin arvoihin lisätään ”virhekomponentti” kuin menetelmiä, joissa imputoidaan ainoastaan ennustettu arvo. 3. On mieluummin käytettävä menetelmiä, jotka perustuvat rakenteeseen tai muuttujien yhteisvaihtelun muihin piirteisiin, kuin käyttää pelkkiin reunajakaumiin tai yhteen muuttujaan perustuvaa menetelmää.

8 artikla Määräaika ja vaatimukset tietojen toimittamiselle 1. Jäsenvaltioiden on toimitettava lopulliset tiedot komissiolle (Eurostatille) viimeistään 5 päivänä lokakuuta 2023. 2. Tiedot on toimitettava mikrotietotiedostojen muodossa, mukaan lukien asianomaiset painot. Tiedot on toimitettava kaikilta osin tarkistettuina ja validoituina tilasto- ja metatiedon vaihtoa koskevan standardin mukaisesti keskitetyn vastaanottopisteen kautta. Tietojen on oltava validointisääntöjen mukaisia liitteessä kuvattua muuttujien koodausta ja suodatusta koskevan eritelmän mukaisesti. 3. Jäsenvaltioiden on toimitettava metatiedot komissiolle (Eurostatille) komission (Eurostatin) määrittelemän standardoidun metatietorakenteen mukaisesti viimeistään 5 päivänä tammikuuta 2024. Tiedot on toimitettava keskitetyn yhteyspisteen kautta.

9 artikla Vuotuisia laaturaportteja koskevat järjestelyt ja niiden sisältö 1. Jäsenvaltioiden on toimitettava komissiolle (Eurostatille) tieto- ja viestintätekniikan käytön aihealueesta vuotuinen laaturaportti. 2. Vuotuisessa laaturaportissa on oltava laatua koskevat tiedot ja metatiedot sekä tietoja tutkimuksen tarkkuudesta ja luotettavuudesta. Siinä tulee olla kuvaus peruskäsitteiden ja määritelmien muutoksista, jotka vaikuttavat vertailukelpoisuuteen ajan mittaan ja eri maiden välillä. Laaturaportissa on myös oltava tiedot kyselylomakkeen mallin noudattamisesta ja kyselylomakkeeseen tehdyistä muutoksista, jotka vaikuttavat vertailukelpoisuuteen ajan mittaan ja eri maiden välillä. 3. Vuotuinen laaturaportti on toimitettava komissiolle (Eurostatille) komission (Eurostatin) vahvistamien teknisten standardien mukaisesti viimeistään 5 päivänä tammikuuta 2024. 4. Vuosittainen laaturaportti on toimitettava keskitetyn yhteyspisteen kautta.

10 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 261 I, 14.10.2019, s. 1.

(2) Euroopan parlamentin ja neuvoston asetus (EY) N:o 1059/2003, annettu 26 päivänä toukokuuta 2003, yhteisestä tilastollisten alueyksiköiden nimikkeistöstä (NUTS) (EUVL L 154, 21.6.2003, s. 1).

(3) Kansainvälinen koulutusluokitus 2011,http://uis.unesco.org/sites/default/files/documents/international-standard-classification-of-education-isced-2011-en.pdf (saatavilla englanniksi ja ranskaksi).

(4) Komission suositus, annettu 29 päivänä lokakuuta 2009, kansainvälisen ammattiluokituksen (ISCO-08) käytöstä (EUVL L 292, 10.11.2009, s. 31).

(5) Euroopan parlamentin ja neuvoston asetus (EY) N:o 1893/2006, annettu 20 päivänä joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).